Auditor's report — PLANB, period 2022Q3 (reviewed, opinion: unqualified)
Auditor firm: EY
Signing partner: เติมพงษ์ โอปนพันธุ์
Signed: 2022-11-11

รายงานการสอบทานข้อมูลทางการเงินระหว่างกาลโดยผู้สอบบัญชีรับอนุญาต

เสนอต่อผู้ถือหุ้นของบริษัท แพลน บี มีเดีย จำกัด (มหาชน)

ข้าพเจ้าได้สอบทานงบแสดงฐานะการเงินรวม ณ วันที่ 30 กันยายน 2565 งบกำไรขาดทุนเบ็ดเสร็จรวม สำหรับงวดสามเดือนและเก้าเดือนสิ้นสุดวันเดียวกัน งบแสดงการเปลี่ยนแปลงส่วนของผู้ถือหุ้นรวมและ งบกระแสเงินสดรวมสำหรับงวดเก้าเดือนสิ้นสุดวันเดียวกัน และหมายเหตุประกอบงบการเงินรวมระหว่างกาลแบบย่อของบริษัท แพลน บี มีเดีย จำกัด (มหาชน) และบริษัทย่อย และได้สอบทานข้อมูลทางการเงินเฉพาะกิจการของบริษัท แพลน บี มีเดีย จำกัด (มหาชน) ด้วยเช่นกัน (รวมเรียกว่า “ข้อมูลทางการเงินระหว่างกาล”) ซึ่งผู้บริหารของกิจการเป็นผู้รับผิดชอบในการจัดทำและนำเสนอข้อมูลทางการเงินระหว่างกาลเหล่านี้ตามมาตรฐานการบัญชี ฉบับที่ 34 เรื่อง การรายงานทางการเงินระหว่างกาล ส่วนข้าพเจ้าเป็นผู้รับผิดชอบในการให้ข้อสรุปเกี่ยวกับ ข้อมูลทางการเงินระหว่างกาลดังกล่าวจากผลการสอบทานของข้าพเจ้า

ขอบเขตการสอบทาน

ข้าพเจ้าได้ปฏิบัติงานสอบทานตามมาตรฐานงานสอบทาน รหัส 2410 เรื่อง การสอบทานข้อมูลทางการเงินระหว่างกาลโดยผู้สอบบัญชีรับอนุญาตของกิจการ การสอบทานดังกล่าวประกอบด้วย การใช้วิธีการสอบถามบุคลากรซึ่งส่วนใหญ่เป็นผู้รับผิดชอบด้านการเงินและบัญชี และการวิเคราะห์เปรียบเทียบและวิธีการสอบทานอื่น การสอบทานนี้มีขอบเขตจำกัดกว่าการตรวจสอบตามมาตรฐานการสอบบัญชี ทำให้ข้าพเจ้าไม่สามารถได้ ความเชื่อมั่นว่าจะพบเรื่องที่มีนัยสำคัญทั้งหมดซึ่งอาจพบได้จากการตรวจสอบ ดังนั้นข้าพเจ้าจึงไม่ได้แสดงความเห็นต่อข้อมูลทางการเงินระหว่างกาลที่สอบทาน

ข้อสรุป

ข้าพเจ้าไม่พบสิ่งที่เป็นเหตุให้เชื่อว่าข้อมูลทางการเงินระหว่างกาลดังกล่าวไม่ได้จัดทำขึ้นตามมาตรฐานการบัญชีฉบับที่ 34 เรื่อง การรายงานทางการเงินระหว่างกาล ในสาระสำคัญจากการสอบทานของข้าพเจ้า

ข้อมูลและเหตุการณ์ที่เน้น

ข้าพเจ้าขอให้สังเกตกรณีดังต่อไปนี้

หมายเหตุประกอบงบการเงินรวมระหว่างกาลข้อ 4 เกี่ยวกับการวัดมูลค่ายุติธรรมของเงินลงทุนในซิปเม็กซ์ เอเชีย พีทีอี ลิมิเต็ด (“ซิปเม็กซ์”) โดยพิจารณาจากสภาวะความผันผวนของตลาดคริปโตเคอร์เรนซี และ ปัญหาทางการเงินที่มีสาระสำคัญของคู่ค้าทางธุรกิจของซิปเม็กซ์ ซึ่งส่งผลกระทบต่อการดำเนินธุรกิจและสถานะการเงินของซิปเม็กซ์ โดยบริษัทฯได้รับรู้ผลขาดทุนจากการวัดมูลค่ายุติธรรมของเงินลงทุนดังกล่าว เป็นจำนวน 64 ล้านบาทแล้วในส่วนของกำไรขาดทุนเบ็ดเสร็จอื่น ในงบกำไรขาดทุนเบ็ดเสร็จสำหรับงวด ไตรมาสที่ 2 ของปีปัจจุบัน

หมายเหตุประกอบงบการเงินรวมระหว่างกาลข้อ 5 เกี่ยวกับการเข้าซื้อหุ้นทั้งหมดของบริษัท อควา แอด จำกัด (มหาชน) และบริษัท บอร์ดเวย์มีเดีย จำกัด ซึ่งประกอบธุรกิจสื่อโฆษณานอกที่อยู่อาศัย โดยมีมูลค่าเงินลงทุนจำนวน 2,806 ล้านบาท บริษัทฯได้บันทึกรายการบัญชีเกี่ยวกับการซื้อธุรกิจในเบื้องต้นโดยใช้ประมาณการ มูลค่าที่ดีที่สุดสำหรับสินทรัพย์ที่ระบุได้ที่ได้มาและหนี้สินที่รับมา ซึ่งปัจจุบันบริษัทฯอยู่ระหว่างดำเนินการจัดให้มีการวัดมูลค่ายุติธรรมของสินทรัพย์และหนี้สินดังกล่าวให้แล้วเสร็จภายในระยะเวลา 1 ปี นับจากวันที่ซื้อธุรกิจตามที่กำหนดไว้ในมาตรฐานการรายงานทางการเงิน ฉบับที่ 3 เรื่อง การรวมธุรกิจ โดยภายหลังจากการวัดมูลค่านี้ บริษัทฯจะทำการปรับปรุงประมาณการที่เคยรับรู้ไว้ ณ วันที่ซื้อธุรกิจโดยรับรู้สินทรัพย์และหนี้สินเพิ่มเติมและปรับปรุงกำไรเพื่อให้สะท้อนข้อมูลเพิ่มเติมที่เกี่ยวข้องกับข้อเท็จจริงและสถานการณ์แวดล้อมที่มีอยู่ ณ วันที่ซื้อธุรกิจ

ทั้งนี้ ข้าพเจ้ามิได้ให้ข้อสรุปอย่างมีเงื่อนไขต่อกรณีเหล่านี้แต่อย่างใด

เติมพงษ์ โอปนพันธุ์

ผู้สอบบัญชีรับอนุญาต เลขทะเบียน 4501

บริษัท สำนักงาน อีวาย จำกัด

กรุงเทพฯ: 11 พฤศจิกายน 2565

|  | บริษัท แพลน บี มีเดีย จำกัด (มหาชน) และบริษัทย่อย รายงานการสอบทาน และ ข้อมูลทางการเงินระหว่างกาล สำหรับงวดสามเดือนและเก้าเดือนสิ้นสุดวันที่ 30 กันยายน 2565 |